text: Det begyndt sløjt - men endte flot
  31 januar 2011 kl. 18.02
  Esbjerg har samlet ind til bygning af seks skoler.
  Esbjerg har været Unicef-by i 2010 - og har derfor samlet ind til skolebyggeri i Vestafrikanske Togo. 
  Det samlede resultat blev 1.612.776  kr.
  For det beløb kan UNICEF bygge seks skoler i Togo. 
  Indsamlingen begyndte sløjt, men endte flot.
  Det oprindelige mål var at indsamle penge til fem skoler. Med en stykpris på 275.000 kroner ville det kræve et slutresultat på 1.375.000 kroner. Men det endte altså med 1.612.776 kroner - altså nok til seks skoler.
  Pengene er kommet fra initiativer fra børnehaver, folkeskoler, butikker, lokale virksomheder, koncertsteder, teatre, privatpersoner og mange andre. 
  - Vores ambition var at gøre vores år som UNICEF By til noget, hele byen samlede sig om. Og det er på forunderlig vis lykkedes. Byen er virkelig trådt i karakter, og jeg er meget glad for og stolt over resultat, siger borgmester Johnny Søtrup.
   
  Nu, hvor Esbjergs UNICEF-år slutter, går skolebyggeriet i gang. Foruden skoler bliver der også opført brønde og latriner, ligesom der bliver installeret solpaneler til elektricitet. 
  Børnene på de nyopførte skoler undervises i god hygiejne og får et måltid mad i skolen hver dag.
  